Rīgā, 2023.gada 24. novembrī

Liepājas Katoļu pamatskolas izglītojamo vecākiem

Cienījamie vecāki!

Paldies Jums par sniegto atbalstu izglītības iestādes akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Liepājas Katoļu pamatskola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, “Kvalitatīvas mācības” un “Iekļaujoša vide”, kvalitātes vērtējuma līmenis ir “labi”[[1]](#footnote-1), kas nozīmē, ka nepieciešamo pārmaiņu ieviešana ir skolas prioritāte:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Labi** |
| **Iekļaujoša vide** | **Labi** |

1. Liepājas Katoļu pamatskolas stiprās puses ir spēcīgu, kopienas piederību un labizjūtu veicinošu tradīciju veidošana un uzturēšana, nodrošinot atbalstošu un ģimenisku vidi, kas novērš priekšlaicīgas mācību pārtraukšanas riskus un motivē izglītojamos uzņemties atbildību par saviem mācību sasniegumiem. Iestādē regulāri tiek īstenots papildu darbs ar apdāvinātiem un talantīgiem izglītojamiem gan īpaši izdalītos konsultāciju laikos, gan projekta “Atbalsts izglītojamo individuālo kompetenču attīstībai” ietvaros, gan organizējot papildus pētniecības nodarbības STEM jomā.

Izglītības iestādē ir plašs dažādu materiāltehnisko resursu klāsts, kas nepieciešamas, lai nodrošinātu izglītības programmu. Esošās iestādes telpas atbilst normatīvajos aktos noteiktajam un tiek iespējami efektīvi izmantotas, pēc nepieciešamības pielāgojot aktuālajām vajadzībām, tāpat tiek pārraudzīts un izvērtēts citu resursu izmantošanas biežums, efektivitāte.

Izglītības iestādes forma, kristīgās vērtības un iestādes vienotās tradīcijas izglītojamiem attīsta spēcīgu piederības sajūtu kopienai, kas ir pozitīva, taisnīga, cieņpilna un iekļaujoša. Piederības sajūta tiek veidota klases un izglītības iestādes līmenī, kā arī izglītojamie piedalās pilsētas organizētajos pasākumos, sacensībās, konkursos, kā arī pārstāv iestādi valsts piedāvātās aktivitātēs izglītojamiem sākumskolas un pamatskolas vecuma posmos.

1. Kā svarīgākos turpmākajos gados skolai veicamos darbus akreditācijas ekspertu komisija ir noteikusi:
	1. organizēt pedagogu profesionālās pilnveides nodarbības par mācību stundas refleksijas daļas organizēšanas veidiem un īstenot kvalitatīvu refleksiju katrā mācību stundā, izglītības iestādes vadībai veicot pārraudzību un atbalstu šajā procesā;
	2. sadarbībā ar dibinātāju meklēt iespējas un resursus, kā arī plānot un īstenot izglītības iestādes jaunas ēkas projektēšanu un būvniecību, lai nodrošinātu kvalitatīvas izglītības iespējas visiem izglītojamajiem, ņemot vērā to skaita pieaugumu.

Akreditācijas ekspertu komisija, veicot savu darbu, izmantoja šādas metodes:

1. Intervijas un sarunas ar izglītības iestādes vadītāju, vadītājas vietnieku, pedagogiem, izglītības iestādes dibinātāju, izglītojamajiem, izglītojamo vecākiem, atbalsta personālu.
2. 13 mācību stundu vērošana.
3. Izglītības iestādes apskate kopā ar iestādes vadītājas vietnieku un dibinātāju.
4. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma *E–klase*, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības noteikumi, aptauju rezultāti).
5. Situāciju analīze par pedagoģijas un izglītības iestādes aktuālās darbības jautājumiem.
6. Tīmekļvietnes <https://www.katolupamatskola.lv/> un komunikācijas sociālajos medijos izpēte.

Novēlu jums sekmīgu turpmāko sadarbību ar skolas vadību un pedagogiem!

Ekspertu komisijas vadītājs Fēlikss Svirskis

1. Skolas darbību un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)